b'\n_START_ARTICLE_\nAlbue\n_START_PARAGRAPH_\nAlbuen er leddet mellom overarm og underarm._NEWLINE_Leddet er et hengselledd mellom humerus (overarmsbenet) og ulna (albuebenet), som er en av de to knoklene i underarmen. Den andre knokkelen i underarmen, radius (spolebenet), er i kontakt med albueleddet med en liten sylindrisk formet \xc3\xb8vre ende, radiushodet, slik at den nesten flate \xc3\xb8vre enden er i kontakt med humerus og utsiden av den sylindriske enden glir mot ulna. _NEWLINE_Ved rotasjon av underarmen og h\xc3\xa5nda roterer radiushodet. Det kalles supinasjon n\xc3\xa5r h\xc3\xa5ndflaten kommer opp, og pronasjon n\xc3\xa5r h\xc3\xa5ndbaken kommer opp._NEWLINE_Albuespissen, olecranon, er den \xc3\xb8vre enden av ulna._NEWLINE_Albuen kan b\xc3\xb8yes mye, slik at over- og underarm bare har en vinkel p\xc3\xa5 ca. 20 grader. Ved full utstrekking kan albuen overstrekkes, slik at den b\xc3\xb8yer 5-10 grader andre veien._NEWLINE_Leddet best\xc3\xa5r av bruskdekkede flater p\xc3\xa5 alle de tre bena, og det er en leddkapsel som er dekket p\xc3\xa5 innsiden av en glatt hinne, synovialhinnen. _NEWLINE_Den st\xc3\xb8rste muskelen som b\xc3\xb8yer albuen er biceps, som er den store muskelen p\xc3\xa5 framsiden av overarmen. Den st\xc3\xb8rste muskelen som strekker albuen er triceps, som er den store muskelen p\xc3\xa5 baksiden av overarmen.'